Vuurslag – Vuurslag
Ek is 'n gesiggestremde persoon met 'n wye belangstelling, van musiek tot politiek. Ek volg ook gebeure rakende die tegnologiese en telekommunikasiesake. Ek is polities konserwatief en gee om oor die lot van my volk.
Gaan 2018 ‘n klipkoujaar wees?
Dis die groot vraag wat baie van ons onsself afvra aan die begin van ‘n baie woelige jaar. Die tafel is reeds gedek vir groot uitdagings wat in groot moeilikheid kan omsit as dit nie effektief bestuur word nie.
Op 29 Desember 2017 het die stryd om Afrikaans op universiteite nog ‘n terugslag beleef toe die grondwethof beslis het dat die Universiteit van die Vrystaat wel reg was in hulle besluit om Afrikaans as onderrigtaal af te skaf en slegs lesings in Engels aan te bied behalwe in enkele vakke. Ernst Roets van Afriforum wys in ‘n puik artikel in Maroela media daarop dat hierdie beslissing op baie twyfelagtige argumente gegrond is.
Ongelukkig is die grondwethof die hoogste hof van appél in Suid-Afrika en kan daar nie verder op regsgronde appél aangeteken word teen hierdie besluit nie.
Daar sal dus moeite gedoen moet word om vir ons Afrikaanse studente ‘n akademiese tuiste te skep waar hulle in hulle eie moedertaal gevorderde beroepsgerigte vakonderrig kan ontvang. Solidariteit se Akademia is ‘n goeie begin. Hulle vakkeuses is egter nog beperk en daar sal dringend nog meer akademici gewerf moet word om meer vakrigtings soos mediese wetenskap, ingenieurswese ensovoorts daar te kan doseer. Verder moet die Akademia konsep ook na ander groot universiteitsdorpe uitgebrei word.
Die waterkrisis in Kaapstad sal na alle waarskynlikheid nog vererger. Die gevreesde dag 0, wanneer Kaapstad se reservoirs en damme heeltemal leeg kan loop kom al hoe nader. Daar was wel goeie nuus dat ondergrondse waterbronne meer water kan lewer as wat aanvanklik geskat is, maar dan sal die stad Kaapstad hierdie waterbronne oordeelkundig moet bestuur, want as dit uitgeput is, sit hulle almal in tamatiestraat. Daar kan maar net gehoop en bid word dat hierdie winter dalk beter reënval kan oplewer. Dit sal egter baie moet reën om daadwerklik ‘n einde aan die waterkrisis te maak.
Tydens laasjaar se nasionale kongres van die ANC in Johannesburg is Cyril Ramaphosa as die party se nuwe leier aangewys. Jacob Zuma is egter nog steeds staatsprisident. Dit skep uit die aard van die saak twee sentra van mag en soos wat ons destyds met die magstweespalt tussen Thabo Mbeki en Jacob Zuma gesien het, hou so ‘n verdeelde opset nie lank in die Suid-AFrikaanse politeik nie. Verder is daar ook groot druk op Zuma om as staatsprisident te bedank na aanleiding van ernstige bewerings van korrupsie en selfs staatskaping wat oor hom en sy kornuite se koppe hang. As hy eers uit die regeringstoel is, verloor hy sy prisidensiële imuniteit teen vervolging en kan hy in ‘n geregshof verhoor word. Zuma besef dit maar al te goed en daarom is hy nie te gewillig om die tuig neer te lê nie. Daar word verwag dat hy so ver moontlik aan die mag gaan vasklou en ‘n groot doring in Ramaphosa se vlees gaan wees. Intussen het hy wel op Dinsdag, 9 Januarie 2018 ‘n kommissie onder leiding van regter Raymond Zondo aangestel om staatskaping te ondersoek, maar baie mense verwag nie te veel van hierdie ondersoek nie en verwag dat Zuma of van die ander betrokkenes dalk vele geregtelike opstruksies in die pad van die ondersoek kan plaas of dat die ondersoek se mandaat so groot kan wees dat hulle nie effektief op die staatskaping van die Zuma-familie en die Gupta-familie kan fokus nie.
Op Saterdag, 16 Desember 2017 het prisident Jacob Zuma ‘n opslagbal na die moontlike nuwe administrasie van Cyril Ramaphosa geboul met sy skielike aankondiging dat gratis universiteitsonderrig aan alle arm en werkersklas studente beskikbaar gestel gaan word vanaf 2018. Die Ekonomiese Vryheidsvegters het op hulle beurt alle matrikulante aangehits om by universiteite op te daag en te registreer en op die gratis onderrig aan te dring.
Die groot probleem hiermee is die feit dat Suid-Afrika nie naastenby genoeg geld het om so ‘n onderneming te befonds nie. Die regering het ook aangedui dat hulle nie die begroting gaan verander om die gratis studies te befonds nie. Die groot vraag is egter waarvandaan die fondse verhaal gaan word. Baie kenners vrees dat belastings dalk drasties verhoog sal moet word tydens Februarie se begrotingsrede om wel die nodige finansies te bekom vir so ‘n grootse onderneming.
Die vraagstuk oor grondonteiening sonder vergoeding word ook reeds al meer op die spits gedryf. Selfs Cyril Ramaphosa het ook sy steun daarvoor uitgespreek, wel met die voorbehoud dat dit nie ekonomiese groei in die land mag ontwrig nie, maar dit klink ook maar na ‘n fopspeenbelofte omdat enige eiendom wat sonder vergoeding deur die staat geneem word, wel ‘n ekonomiese impak op die land sal hê en veral vir die boere en hulle gesinne sowel as die plaaswerkers en hulle gesinne wat direk by die boerdery gebaat het. As deselfde proses homself oor die land heen herhaal sal dit ongetwyfeld ‘n ernstige impak hê op die ekonomie sowel as voedselsekerheid, net soos in Zimbabwe.
Baie sterkte aan al my lesers en volksgenote wat saam hierdie uitdagings moet trotseer. Mag julle almal gespaar bly en heelhuids aan die anderkant uitkom.
Sterkte aan julle almal vir ‘n baie interessante nuwe jaar.
Vuurslag	Algemeen	 Januarie 11, 2018 Januarie 11, 2018 3 Minutes
Hoe toeganklik is wordpress app vir android?
Ek is tans besig om bietjie met wordppress vir android te speel en toets bietjie om te kyk hoe toeganklik dit is saam met Talkback skermleser vir android. Dit lyk darem of mens die mees basiese funksies van blogging te doen. Een belangrike ding vir gesiggestremdes wat ook van hierdie toepassing wil gebruik maak is om eerder van die html editor gebruik te maak eerder as die visual editor. Dis meer toeganklik.
Intussen kan ek net my dank uitspreek aan alle programontwikkelaars wat dit moontlik maak vir gesiggestremdes om ook hoofstroom tegnologie soos Android en Ios te gebruik. Veral Android het drasties vooruitgang gemaak met betrekking tot toeganklikheid en die slimfone en tablette word by die dag meer bekostigbaar. Doen so voort.
Vuurslag	Algemeen	 Desember 28, 2016 0 Minutes
Die grense van satire
Op Woensdag, 7 Januarie 2015 het ‘n nare tragedie homself afgespeel in Parys, Frankryk toe twaalf mense deur terroriste doodgeskiet is wat Islam as die hoofmotief vir hul aanval gebruik het. Die aanval het plaasgevind by die kantore van Charlie Hebdo, ‘n weeklikse satiriese koerant. Tien van die twaalf oorledenes was werknemers van die koerant, onder andere die redakteur, bekende spotprenttekenaars en joernaliste. Die ander twee was polisiemanne wat polisiebeskerming moes verleen aan die redakteur en sy personeel, dit terwyl hulle nie na behore bewapen was vir so ‘n taak nie. Die ters het hulle sonder seremonie uitgehaal en toe die koerant se kantore bestorm terwyl die weeklikse redaksionele vergadering aan die gang was. Hierdie voorval was weer ‘n tragiese herinnering dat ons voorwaar in ‘n gevaarlike era van internasionale Islamitiese terreur lewe, veral na die aanvalle op die Wêreld Handelsentrum in New York.
Charlie Hebdo was ‘n liberaalgesinde satiriese koerant wat met alle aspekte van die Franse samelewing die spot gedryf het maar wat ook op ‘n gewetenlose manier die spot gedryf het met godsdiens en wat selfs nie eers die heiliges en gode gespaar het nie.
In 2006 was hulle ook midde in die storm wat losgebars het nadat ‘n Deense koerant, Jyllands-Posten, ‘n reeks van twaalf spotprente gepubliseer het wat met die profeet Mohammed, die stigter van Islam die spot gedryf het. Hierdie spotprente het erge woede in die Arabiese gemeenskap en in midde-oosterse lande veroorsaak en daar was betogings op straat en ook boikotte teen Deense voedselprodukte, veral suiwel. Charlie Hebdo het te midde van hierdie ongelukkigheid voortgegaan om die spotprente in hulle eie koerant te publiseer wat op sy beurt weer die Moslems in Frankryk hewig ontstel het.
In 2011 is hulle kantore met petrolbomme aan die brand gesteek nadat hulle steeds voortgegaan het om anti-islamitiese satiriese materiaal te publiseer.
Daar was ook verskeie doodsdreigemente teen die redakteur, Stephane Charbonnier en sy personeel. Die Franse polisie het aan hulle polisiebeskerming verleen maar soos wat ons vandag weet was dit nie voldoende om ‘n tragedie soos hierdie te vermy nie. Ten spyte van al die dreigemente en waarskuwings het Stephane Charbonnier volgehou dat hy eerder staande sal sterf as wat hy lewend sal gaan lê en homself op vryheid van spraak en uitdrukking beroep.
Die groot vraag kan egter gevra word waar die grense is wat ons moet trek as dit by spotprente en ander satiriese materiaal soos artikels, skilderye, musiek, verhale en ander kuns kom. Vryheid van spraak is nie ‘n onaantasbare reg nie en so ‘n vryheid moet gepaard gaan met die grootste verantwoordelikheid. Waarsku die Bybel ons nie juis in Jakobus 3 oor die gevare van ‘n onbeheersde tong nie. Dit word met ‘n dolk vergelyk. Verder waarsku Salomo ons ook in Spreuke dat ‘n man wat spot ‘n hele stad tot oproer kan bring.
Charlie Hebdo het nie net met moslems gespot nie, maar het ook met Christene, Jode en ander godsdienste gespot.
Baie mense wat vryheid van spraak en uitdrukking baie hoog ag kan dalk met my verskil maar hier is ‘n paar belangrike rigsnoere om in gedagte te hou om onetiese satire te vermy.
1. Moet nooit maar nooit met godsdiens die spot dryf nie. Vir baie mense is dit ‘n belangrike motivering om as produktiewe burgers in ‘n samelewing te leef en nie te verval in die daaglikse versoekings wat oor ons pad mag kom en wat dreig om ons in ‘n put van sonde, barbarisme en diep ongelukkigheid af te trek. As aan hierdie fondasie gepeuter word, sal dit noodwendig tot woede en ongelukkigheid lei. Nie alle mense hanteer sulke vervolging ewe goed nie. Christene kon die moderne aanslae teen hulle geloof beter hanteer omdat die Bybel ‘n duideliduidelike voorskrifte neerlê oor hoe ons sulke vervolgers in liefde moet hanteer. Alle godsdienste het nie sulke sterk ingeboude teologie daarvoor nie en mense kan maklik tot geweld gedwing word as hulle sou voel dat hulle geestelik aangeval word. Die risiko word verhoog wanneer hierdie soort propaganda vir dekades lank genadeloos aanhou soos wat by Charlie Hebdo gebeur het.
2. Moet nooit die spot dryf met mense wat deur ‘n groot ramp of verdrukking gegaan het of nog steeds aan sulke omstandighede onderworpe is nie. Dis heeltemal oneties om die spot te dryf met die Boerevrouens en kinders wat tydens die Anglo-Boereoorlog in
konsentrasiekampe aangehou het en groot lewensverliese gely het. Aan Britse kant is daar dikwels beweer dat hulle dit verdien het omdat hulle glo vuil en agterlik was en die spot is so met hulle gedryf. Dit sou ook uiters oneties wees om enige satiriese werke te publiseer wat Joodse aangehoudenes in Nazi-konsentrasiekampe sou benadeel. Dieselfde geld vir miljoene slagoffers wat gelei het onder kommunisme in die voormalige Sowjet-unie, Rooi Sjina, Kuba, Latyns-Amerika en
Midde-Afrika. Dis ook uiters oneties om Afrikaners te satiriseer wat lei onder die Anc-regering se verdrukking en dinge soos rasstellende aksie, huis- en plaasterreur en die stelselmatige uitfasering van Afrikaans in ons staatsinstellings en universiteite.
3. Dit is oneties om diegene met gestremdhede te satiriseer. Meeste mense sal hiermee saamstem. Uit die aard van die saak kan sulke mense dit nie verhelp dat hulle so gebore is nie en oor die algemeen lewer baie gestremdes uitstaande prestasies in hul sportloopbane en werksomgewing.
In Februarie 2000 het daar ‘n advertensie vir die kitskosgroep Nandos op televisie verskyn wat ‘n siggestremde frou uitbeeld met haar gidshond wat ‘n wegneemete daar koop. Terwyl sy wegstap raak die gidshond so lus vir die kos dat hy haar in ‘n paal laat vasllp sodat sy moet val en haar kospakkie moet verloor sodat hy dit kan kry. Gidshondeienaars en ander gesiggestremdes het hewig protes aangeteken teen hierdie soort satire omdat dit ‘n slegte beeld van gidshonde uitstuur in ‘n land waar daar steeds groot onkunde heers rondom gidshonde en die regte van gidshondeienaars wat openbare fasiliteite moet gebruik. Die gesagsliggaam vir reklamestandaarde het teen Nandos beslis en die gidshondeienaar en gesiggestremdes die voordeel van die twyfel gegee.
4. Dis uiters oneties om met bejaardes die spot te dryf in enige tipe satiriese media. Meeste bejaardes het in hulle jonger lewe ‘n bydrae gelewer om ons samelewing op te bou tot wat dit vandag is. Ons almal is aan die einde van die dag ewe sterflik. Nie een van ons jonger garde weet of ons eendag tot ‘n rype ouderdom sal lewe nie en of ons dalk heelwat jonger al moet vertrek. Niemand kan die siektes, kwale en skete verhelp wat dikwels met die ouderdom saamkom nie. Laat ons dus aan ons bejaardes die nodige liefde en respek betoon wat hulle verdien.
5. Dit is uiters oneties om in enige satire jou slagoffer se seksualiteit te beledig. Dit gebeur soms dat ‘n satirikus laag sal daal deur sy slagoffer van swak seksuele prestasie te beskuldig of sonder enige bewyse te beweer dat die slagoffer ‘n geslagsiekte onder lede het. Laasgenoemde het ons wel gesien toe die poppekunstenaar Conrad Koch en sy pop Chester Missing vir Steve Hofmeyr beledig het. Bly weg van sulke satire af.
Hierdie aanbevelings kan dalk hoogs omstrede wees, maar ek hoop dat dit wel sommige mense wat wel satire as ‘n kunsform of medium beoefen sal help om dit op ‘n etiese en behoorlike manier te doen. Lesers is welkom om nog moontlike aanbevelings by hierdie lysie te voeg.
Vuurslag	nuus	 Januarie 13, 2015 5 Minutes
Die Anc sal glo vir ewig regeer
Vuurslag	Algemeen,nuus	 Januarie 9, 2014 Januarie 9, 2014 2 Minutes
Weer terug na ‘n lang tyd
Goeiemore aan al my lesers wat hierdie skrywe mag raaklees. Ek het gelukkig darem nie van die aardbol af verdwyn nie. Verlede jaar was voorwaar ‘n opwindende nuwe jaar. Ek het ‘n nuwe betrekking aanvaar en werk nou in ‘n kantooromgewing wat minder stresvol is as my vorige omgewing. Ek het as braille-instrukteur op die kantlyn van die onderwys gewerk en gesien waarmee vandag se leerkragte te doen het. Ek kan met selfvertroue sê as dinge nie drasties verander nie sien ek swaar tye vir ons nasionale onderwys en die land se werksmag in geheel. ons stuur op ‘n krisis af, veral in staatskole.
Die jaar 2013 was beslis nie ‘n goeie jaar vir Wes-Transvaal se boere nie. Diegene wat weet sê dat dit die ergste droogte in 80 jaar en selfs erger as 1933 se groot droogte wat groot ekonomiese en maatskaplike uitdagings aan die mense van daardie tyd gestel het. Ek glo ons sal die nagevolge van hierdie droogte nog jare voel veral as dit kom by stygende voedselpryse en lae voedselsekerheid.
Verder is ons in Suid-Afrika twee keer gekonfronteer met die vraagstuk: wat gebeur as iemand wie jy groot respek en waardering het ‘n ernstige misdaad soos moord gepleeg het? Op 14 Februarie, Valentynsdag, verneem ons van die bekende gestremde atleet Oscar Pistorius wat sy liefling Reeva Steenkamp doodgeskiet het in die vroeë oggendure. In sy polisieverklaring het hy beweer hy het haar vir ‘n inbreker aangesien en haar deur die toe toiletdeur geskiet. Die waarheid van die bewerings moet nog getoets word wanneer sy hofsaak gaan voorkom.
Op 14 Desember 2013 het die Afrikaanse sanger Zirk Bergh heeltemal uitgehaak en sy voormalige vrou, haar nuwe man en ‘n maatskaplike werker doodgeskiet voor hy selfmoord gepleeg het. Hy was nie so bekend nie en was soms bietjie omstrede maar hy het tog die verbeelding aangegryp met sy eenvoudige musiekaanbiedings en leefstyl. Hy kon ‘n hele musiekalbum in ‘n kampeerkombi in ‘n karavaanpark opneem en het ook dikwels in die kombi gebly as hy op reis was van een optrede na die ander. Sommiges het hom as ‘n soort boerehippie beskryf. Hy het altyd die beeld uitgestraal van iemand wat lyk of hy nie veel bekommernisse in die wêreld het nie. Tog wil dit voorkom of hy baie pyn met sy humor probeer maskeer het. Ongelukkig het alles hom ingehaal maar dit wat hy gekies het om toe te doen was uiters onnodig.
Verder is oud-president Nelson Mandela op 5 Desember oorlede na ‘n lang siekte. Al hierdie gebeure het Suid-Afrika in die kollig geplaas. Toe President Jacob Zuma op 10 Desember deur die skare in die FNB sokkerstadion voor al die ander staatshoofde en belangrike gaste van oor die wêreld uitgejou is kon die hele wêreld sien dat dinge glad nie meer so pluis is in Suid-Afrika soos wat almal gedog het nie. Verder is Suid-Afrika nog dieper in die skande gesteek toe dit aan die lig gekom het dat die tolk wat die toesprake in gebaretaal moes oortolk totaal onbevoeg was en ook nog sielsiek was en ‘n ‘n rekord van geweldsmisdade agter sy naam gehad het.
Ek kan ongelukkig nie deel in die heldeverering vir Mandela nie omdat alles wat verkeerd geloop het in ons land sedert 1994 reeds in sy tyd begin en aangehelp is. Die erge misdaad en volksmoord, rasstellende aksie, korrupsie in die staat wat buite beheer is, algemene verval van standaarde en infrastruktuur, die onderwyskrisis wat ons tans nog beleef is ook in sy regeringstyd begin toe daar opsluit met ‘n nuwe ongetoetsde leerplan en denkrigtings begin is.
Die jaar 2014 kan moontlik ‘n interessante jaar wees maar ook hoogs riskant. Dis ‘n verkiesingsjaar en ons sal moet sien hoe die huidige ANC regering gaan vaar. Daar is egter ‘n nuwe party, die EFF, onder leiding van die ANC se voormalige jeugleier, Julius Malema, wat dalk ons hele land kan ontwrig met sy rewolusionêre praatjies oor die nasionalisering van grond, die myne en besighede. Verder word blankes wat sogenaamd ryk en bevoorreg is afgespeel teen die arm en benadeelde swart massas. daar kan nie onbepaald met hierdie soort politiek aangehou word nie, dit kan ‘n uitbarsting van opgehoopte raserny veroorsaak wat die potensiaal het om erge lewensverlies te veroorsaak. Verder is daar erge binnegevegte in Cosatu se vakbondwese wat die drieparty-alliansie tot die uiterste gaan beproef en dalk tot ‘n skeuring kan lei wat sommige binne die werkersklas kan radikaliseer wat erge ekonomiese onstabiliteit en burgerlike onrus kan veroorsaak. Mag al my lesers en volksgenote ten spyte van alles steeds ‘n wonderlike en geseënde 2014 hê en mag julle sterk staan as daar moontlik storms om ons losbars.
[categories: algemeen, nuus]
[tags: droogte, Jacob Zuma, Nelson Mandela, Oscar Pistorius, Zirk Bergh
Vuurslag	Algemeen,nuus	 Januarie 8, 2014 Januarie 8, 2014 3 Minutes